חוק בתי דין רבניים (קיום פסקי דין של גירושין) (תיקון מס' 8), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2627, עמ' 593, 2017-04-03T00:00:00+03:00
חוק בתי דין רבניים (קיום פסקי דין של גירושין), מסמיך את בית הדין הרבני לקבוע בצו הגבלה, הגבלות שונות המנויות בחוק על זכויותיו של אדם, אשר לא קיים את פסק הדין של בית דין המורה לו לתת גט לאשתו. בין היתר, בית הדין מוסמך להגביל בצו זכויות מסוימות של אסיר או עצור בעת שהותו בבית הסוהר. תיקון מס' 8 לחוק האמור מרחיב את סמכויותיו של בית הדין הרבני להגביל את זכויותיו של אסיר אשר לא קיים את פסק הדין המורה לו לתת גט לאשתו, ומאפשר לו לקבוע בצו, הגבלות על השתתפות בכל מסגרת לימודית המתקיימת בבית הסוהר וכן על קבלת אוכל כשר למהדרין, אם באוכל המסופק לכלל האסירים נכללים מוצרים בסיסיים בכשרות זו. כמו כן, נקבע שבית הדין יוכל להטיל מגבלות על שהייה באגף התורני ועל לבישת בגדיו האישיים של האסיר, כך שיחויב ללבוש בגדי אסיר. בנוסף, לעניין אסיר שבית הדין הורה על החזקתו בבידוד בהתאם להוראות החוק נקבע כי בית הדין יהיה רשאי לאסור עליו, להחזיק חומרי כתיבה וקריאה, למעט ספר תפילה, ולעשות שימוש באמצעי תקשורת מכל סוג שהוא.